《古镜》
元代·吴炳

雁去悲银海，螭蟠泣鬼工。黄肠迷汉柏，野火上秦蓬。

浓翠凝螺黛，鲜朱溃守宫。漆添灯晕黑，文灭绣奁红。

一旦珠还浦，千年剑出酆。雾馀空黯淡，云在月朦胧。

伏兽衔丝结，蒙絺画羽虫。粉绵施婉转，台玉刻玲珑。

匪茹曾申诫，惟明可保躬。他时赐盘鉴，来照梦中熊。

作者简介：字彦辉，祥符人。官翰林待制兼国史编修官。